Man vas oor dwelms van meer as R1 miljoenVerskaf deur SAPD Limpopo Die inhegtenisneming van ŉ 47-jarige man deur die snelwegpatrolliespan in Limpopo het tot ŉ dwelmvonds gelei. Lt.kol. Mamphaswa Seabi, woordvoerder van die polisie, het gesê die man is op Oukersdag in Polokwane in hegtenis geneem. “Beamptes was besig met hul daaglikse patrollie toe hulle inligting ontvang het oor ŉ man wat in die stad rondry en vermoedelik met dwelmmiddels handel dryf. Die voertuig, wat by die beskrywing pas, is in een van die strate opgemerk en voorgekeer,” het Seabi gesê. Tydens die soektog is dwelmmiddels in die voertuig opgespoor. Beamptes het daarna die man se huis in Bendor in Polokwane deursoek waar daar beslag gelê is op dwelmmiddels van meer as R1 miljoen. “Dwelmmiddels soos CAT, tik en nyaope is gevind en beamptes het ook beslag gelê op ŉ onbekende bedrag kontant. Die voertuig wat gebruik is om die dwelmmiddels mee te vervoer is ook geskut.” Die man sal binnekort in die Polokwane-landdroshof verskyn.